b'\n_START_ARTICLE_\nSito Mi\xc3\xb1anco\n_START_SECTION_\nBiografia\n_START_PARAGRAPH_\nVa n\xc3\xa9ixer en una fam\xc3\xadlia de mariners d\'origen humil, que era coneguda en Cambados com els "Mi\xc3\xb1ancos". A principis dels anys 1980 es va iniciar en el contraban de tabac, a trav\xc3\xa9s d\'una de les tres organitzacions m\xc3\xa9s fortes del moment, la ROS. El 1983 va ser detingut per una operaci\xc3\xb3 de tabac ros, va passar sis mesos a la pres\xc3\xb3 de Parda i despr\xc3\xa9s va ser traslladat a la pres\xc3\xb3 de Carabanchel (Madrid), on va estar recl\xc3\xb2s dos mesos m\xc3\xa9s. All\xc3\xad va establir contactes amb membres del C\xc3\xa0rtel de Medell\xc3\xadn, com Jorge Luis Ochoa._NEWLINE_En sortir de la pres\xc3\xb3, Sito Mi\xc3\xb1anco es va introduir al m\xc3\xb3n del narcotr\xc3\xa0fic, i encara que va continuar utilitzant el tabac com a cobertura social, va comen\xc3\xa7ar a traficar amb altres drogues com la coca\xc3\xafna, a trav\xc3\xa9s d\'una xarxa que operava des de Panam\xc3\xa0, on tamb\xc3\xa9 va con\xc3\xa8ixer a la seva muller, Odalys Rivera. En 1986 va comprar l\'equip de futbol de la seva ciutat, el Joventud Cambados, que en aquell temps militava a la preferent gallega. Despr\xc3\xa9s d\'una forta inversi\xc3\xb3 econ\xc3\xb2mica, el club va ascendir a Segona Divisi\xc3\xb3 B el 1989, i es va quedar a les portes de disputar l\'ascens a Segona Divisi\xc3\xb3 en la temporada 1989/90._NEWLINE_Va ser detingut a Pozuelo de Alarc\xc3\xb3n el 1994, per introduir 2,5 tones de coca\xc3\xafna a Espanya el 1990, i l\'Audi\xc3\xa8ncia Nacional el condemn\xc3\xa0  a 20 anys de pres\xc3\xb3 per tr\xc3\xa0fic de drogues, evasi\xc3\xb3 d\'impostos i falsificaci\xc3\xb3 de documents. En aquell moment Mi\xc3\xb1anco va iniciar un proc\xc3\xa9s judicial contra les escoltes telef\xc3\xb2niques autoritzades per l\'instructor Baltasar Garz\xc3\xb3n, en considerar que van violar la seva intimitat. El proc\xc3\xa9s va finalitzar el 2003, quan el Tribunal de Drets Humans d\'Estrasburg va obligar a l\'Estat espanyol a indemnitzar al narcotraficant amb 7.000 euros, encara que no va tenir efectes penals._NEWLINE_Mi\xc3\xb1anco va ser posat en llibertat condicional despr\xc3\xa9s de complir set dels seus vint anys de condemna a la pres\xc3\xb3, per\xc3\xb2 va ser detingut de nou en el seu xalet de Villaviciosa de Od\xc3\xb3n (Madrid), quan supervisava l\'operaci\xc3\xb3 de transvasament de 5 tones de coca\xc3\xafna en aig\xc3\xbces internacionals, prop de la Guaiana Francesa. El juliol de 2004 l\'Audi\xc3\xa8ncia Nacional el condemn\xc3\xa0 aquest copa a 16 anys i 10 mesos de pres\xc3\xb3 i una multa de 390 milions d\'euros, com a presumpte l\xc3\xadder d\'una organitzaci\xc3\xb3 internacional de narcotraficants._NEWLINE_En 2010 va ser traslladat a la pres\xc3\xb3 de Huelva. En aquell temps l\'Ag\xc3\xa8ncia Tribut\xc3\xa0ria va descobrir una trama societ\xc3\xa0ria que administrava negocis i botigues a Vilagarc\xc3\xada, a trav\xc3\xa9s de les quals Mi\xc3\xb1anco hauria blanquejat diners del narcotr\xc3\xa0fic._NEWLINE_Al maig de 2011 va ser traslladat a la pres\xc3\xb3 d\'Algesires. El 10 de juny de 2011 li va ser concedit un perm\xc3\xads penitenciari de tres dies, que en principi li havia estat denegat sobre la base de les elevades possibilitats de risc de fuga, i a la vista del fet que des de la pres\xc3\xb3 continuava les seves activitats delictives, concedint-se-li finalment aquest perm\xc3\xads per l\'Audi\xc3\xa8ncia Nacional en consideraci\xc3\xb3 a l\'informe favorable em\xc3\xa8s per la pres\xc3\xb3 de Huelva, en la qual anteriorment va estar recl\xc3\xb2s. All\xc3\xad, tampoc s\'havien intervingut les seves converses telef\xc3\xb2niques, malgrat la seva condici\xc3\xb3 de pres FIES (Fitxer d\'Interns d\'Especial Seguiment). El director de la pres\xc3\xb3 de Huelva, Francisco Sanz, va ser destitu\xc3\xaft del seu c\xc3\xa0rrec el 21 de desembre del mateix any per "p\xc3\xa8rdua de confian\xc3\xa7a". Segons Institucions Penitenci\xc3\xa0ries, Sanz hauria rebut regals, com per exemple, dos vehicles Mercedes-Benz per part de narcotraficants, a canvi de millores en les seves condicions carcer\xc3\xa0ries._NEWLINE_El febrer de 2018 va ser detingut a Algesires, ciutat on residia en r\xc3\xa8gim de tercer grau penitenciari, i enviat a pres\xc3\xb3 despr\xc3\xa9s de ser acusat de ser el m\xc3\xa0xim responsable d\'una trama que distribu\xc3\xafa coca\xc3\xafna a It\xc3\xa0lia, Alb\xc3\xa0nia i Holanda. Amb ell van ser enviades a pres\xc3\xb3 20 persones que pressumptament formaven part de la seva organitzaci\xc3\xb3. Els agents de la Policia Nacional van trobar durant el registre un dossier plastificat amb el gui\xc3\xb3 de la s\xc3\xa8rie de televisi\xc3\xb3 Fari\xc3\xb1a, d\'Antena 3, abans de la seva emissi\xc3\xb3. Posteriorment, Mi\xc3\xb1anco va ser descobert intentant introduir 6.000 euros a la pres\xc3\xb3 per "deixar clar el seu estatus" entre la resta de presidiaris.'